આપણી હજારો વર્ષથી ચાલી આવતી સંસ્કૃતિમાં એવા ક્યા ‘યોગી’ જાણવા મળે છે કે જેઓ પોતે શાસક હોય, સત્તા ભોગવતા હોય, જેમના નાક હેઠળ પોતાના જ સાથી દ્વારા નારી પ્રત્યે દુષ્કર્મ આચરવામાં આવ્યું હોય, પોતાને જાણ હોય છતાં શાસક હોવા છતાં પ્રજાને ન્યાય ન કરે. એટલું જ નહીં, પીડિત મહિલાના પિતાને યમરાજના દરબાર સુધી પોતાના જ તંત્રવાહકો દ્વારા પહોંચાડી દેવાયા પછી પણ તેનું શાસનતંત્ર ‘ચોર કોટવાળને દંડે’ તે રીતે મહિલાને ન્યાય આપવાને બદલે બળાત્કારી સાથી આરોપીને છાવરતું રહે!! ઉન્નાવનો જે દુષ્કર્મકાંડ છે, તે ભારતીય જનતા પક્ષની પોતીકી આગવી સંસ્કૃતિના આવા એક ખાસ પ્રકારના ‘યોગી’ અને તેના શાસનનું એવું ઉદાહરણ છે, જેમાં સમગ્ર દેશની જનતા આક્રોશ અને વેદના સાથે રસ્તા પર ઊતરી પડી છે. ઉત્તર પ્રદેશના મુખ્યપ્રધાન ભગવાધારી સંન્યાસી છે અને પોતાને ‘યોગી’ કહેવડાવે છે. રાષ્ટ્રીય સ્વયં સેવક સંઘ આવા નેતાઓને શોધી શોધીને લઈ આવે છે. તેમને ભાવિ વડાપ્રધાન તરીકે પણ સંઘ પાછલા બારણે પ્રોજેક્ટ કરી રહ્યો છે. સંઘની ભેટ એવા આ કહેવાતા ‘યોગી’ આદિત્યનાથના આવા શાસન પછી પણ તેઓ ભાજપની શાન છે. લોકોને આ ઘણુ મોડે મોડે સમજાયું છે, જ્યારે દેશને અપાર નુકસાન થઈ ચૂક્યું છે.